બહુજન સમાજ પાર્ટી અન્ય રાજ્યોમાં વધારે પ્રભુત્વ ધરાવતું નથી પરંતુ માયાવતીએ દબાણપૂર્વકની રણનીતિ અપનાવવાની શરૂઆત કરી છે. મહાગઠબંધન ચોક્કસપણે બનશે પરંતુ સીટોની ફોર્મ્યુલાને લઇને ગાડી અટવાઈ પડી છે. બીજી બાજુ માયાવતીનાં નિવેદન બાદ સમાજવાદી પાર્ટીનાં નેતા અખિલેશ યાદવે કહ્યું છે કે, સમાજવાદી પાર્ટી ચોક્કસપણે ગઠબંધન કરશે. થોડીક પીછે હઠ કરવી પડશે તો પણ કરશે. અખિલેશે કહ્યું છે કે, ભાજપને હરાવવા માટે તેમની પાર્ટી કોઇ પણ કિંમતે ગઠબંધન કરશે. તેમની પાર્ટીનો એજન્ડા દેશને બચાવવાનો રહેલો છે. આના માટે તમામ પાર્ટી આગળ આવે તે જરૂરી છે. માત્ર રાજકીય પક્ષો જ નહીં બલ્કે દેશની જનતા પણ ભાજપને દૂર કરવા ઇચ્છુક છે. આવનાર સમયમાં શાનદાર ગઠબંધન બનશે. બીજી બાજુ માયાવતીએ એમ કહીને વિરોધ પક્ષોને ચોંકાવી દીધા છે કે, તે એ જ વખતે ગઠબંધન કરશે જ્યારે પુરતી સંખ્યામાં સીટો મળી શકશે. કોંગ્રેસ પાર્ટી પેટ્રોલ અને ડીઝલની કિંમતોને લઇને મેદાનમાં ઉતરવા તૈયાર છે. ઉત્તરપ્રદેશમાં ગઠબંધનમાં કોંગ્રેસની મુશ્કેલી પણ વધેલી છે. કોંગ્રેસ પાર્ટી પોતે પણ ૧૦થી ઓછી સીટો માટે તૈયાર નથી.